Il-Ministru għat-Trasport u l-Infrastruttura, Joe Mizzi, ħabbar li s-sussidju li se tiingħata l-kumpanija Autobuses de Leon li minn Jannar li ġej se tkun qed tieħu f’idejha s-servizz tat-trasport pubbliku f’Malta jammonta għal €23 miljun. Waqt il-programm Times Talk, il-lejla fuq Television Malta, il-Ministru Joe Mizzi qal li n-negozjati mal-kumpanija Spanjola li kienet ressqet l-aħjar offerta fl-espressjoni ta’ interess jinsabu fi stadju avvanzat ħafna. Waqt li saħaq li s-servizz tat-trasport pubbliku se jkun wieħed li l-pubbliku jiflaħ għalih, il-Ministru Mizzi ma weġibx jekk in-noll tal-karozzi tal-linja hux se jogħla. Il-Ministru spjega li s-sussidju fuq is-servizz tat-trasport pubbliku se jkollu jogħla minħabba l-aspett soċjali u anke żieda fir-rotot li jammontaw għal tlett miljun kilometru aktar minn dak li kienet topera l-Arriva li kellha sussidju ta’ €10 miljun fis-sena. Hu qal li s-sussidju li kellha l-kumpanija Arriva ma kienx biżżejjed biex jagħmel tajjeb għas-servizz ta’ trasport pubbliku li kien qed jitlob il-Gvern biex itejjeb is-servizz.  Qal li l-kumpanija Spanjola se tkun teħtieġ 80 vettura oħra u aktar minn 50 xufier ieħor biex tkun f’pożizzjoni li tonora l-obbligi tal-kuntratt.